作者：陈坦之
词牌/韵律：沁园春

paragraphs: 睡起闻莺，卷帘微雨，黄昏递愁。
正青翰音断，离怀几摺，碧云暮合，千里双眸。
思发花前，人归雁后，误记归帆天际舟。
浑无据，但馀香绕梦，频到西楼。
风流。
翻是花讐。
谩长遣眉山翠不流。
想哀筝绕指，鸿移凤咽，残灯背泣，玉沁春柔。
夜月精神，朝阳微艳，何处瑶台轻驻留。
愁无际，被东风吹去，绿黯芳洲。